Diari Oficial de la Generalitat Valenciana


Sumari del DOGV 8941, del 02-11-2020 (2020/9137)

RESOLUCIÓ de 30 d'octubre de 2020, de la consellera de Justícia, Interior i Administració Pública, per la qual s'adeqüen les mesures excepcionals a adoptar en els centres de treball dependents de l'Administració de la Generalitat amb motiu de la Covid-19.
---------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   8941

Data del DOGV
:   02-11-2020

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2020/9137


Data del document
:   30-10-2020

Organisme emissor
:   Conselleria de Justícia, Interior i Administració Pública

Tipus de document
:   Resolució

Anàlisi jurídica

 Descriptors 

:   * Conselleria de Justícia, Interior i Administració Pública
    * administració regional
    * legislació
    * malaltia infecciosa

RESOLUCIÓ de 30 d'octubre de 2020, de la consellera de Justícia, Interior i Administració Pública, per la qual s'adeqüen les mesures excepcionals a adoptar en els centres de treball dependents de l'Administració de la Generalitat amb motiu de la Covid-19. [2020/9137]  
Mitjançant el Reial decret 926/2020, de 25 d'octubre, el Govern de la Nació ha declarat l'estat d'alarma per a contindre la propagació d'infeccions causades pel SARS- CoV-2. En el reial decret s'estableix que la presidència de cada comunitat autònoma serà l'autoritat competent delegada a la qual habilita per a dictar ordres, resolucions i disposicions per a l'aplicació del que preveu l'esmentat reial decret. I respecte a la prestació de serveis, el seu article 12 preveu que cada Administració conservarà les competències que li atorga la legislació vigent, així com la gestió dels seus serveis i del seu personal, per a adoptar les mesures que estime necessàries.  
En l'àmbit autonòmic, el Decret 14/2020, de 25 d'octubre, del president de la Generalitat, dicta determinades mesures a la Comunitat Valenciana com a conseqüència de la situació de crisi sanitària ocasionada per la Covid-19 i de la declaració del nou estat d'alarma activat pel Govern de la Nació, limitant la llibertat de circulació de les persones en horari nocturn entre les 00.00 hores i les 06.00 hores en tot el territori de la Comunitat Valenciana.  
Així mateix, el decret manté en vigor la Resolució de 24 d'octubre de 2020, de la consellera de Sanitat Universal i Salut Pública, per la qual s'acorden mesures addicionals excepcionals a la Comunitat Valenciana en relació amb circular, deambular i romandre en vies i espais d'ús públic de les persones, adoptades de conformitat amb el que es disposa en l'article 81.1.b de la Llei 10/2014, de 29 de desembre, de la Generalitat, de salut de la Comunitat Valenciana, i amb l'Acord de 19 de juny de 2020, del Consell, sobre mesures de prevenció contra de la Covid-19.  
  
L'apartat tretze de l'annex II de l'esmentat Acord de 19 de juny, preveu que la conselleria competent en matèria de funció pública impulsarà una nova regulació en l'àmbit de l'Administració de la Generalitat, que substituïsca o complemente la contemplada en el Decret 82/2016, de 8 de juliol, del Consell, pel qual es regula la prestació de serveis en règim de teletreball, amb la finalitat d'incorporar les fórmules més adequades per a fer possible l'adopció de modalitats no presencials de prestació de serveis, tal com preveu la disposició addicional deu de la Llei 10/2010, de 9 de juliol, d'ordenació i gestió de la funció pública valenciana.  
  
En compliment d'aquest mandat, la Conselleria de Justícia, Interior i Administració Pública ha iniciat la tramitació d'un nou projecte de decret de regulació del teletreball. Aquest projecte contempla, alhora, altres modalitats no presencials de prestació de serveis del personal empleat públic de l'Administració de la Generalitat en situacions de crisi. La posada en marxa de tals modalitats no presencials requerirà una resolució de la persona titular de la conselleria competent en matèria de funció pública, prèvia determinació o reconeixement de la situació de crisi pel Consell; o, als mateixos efectes, prèvia declaració de l'estat d'alarma, excepció o setge, l'àmbit d'aplicació dels quals incloga algun territori de la Comunitat Valenciana. En tals casos, la resolució de la conselleria competent en matèria de funció pública, mitjançant la qual s'acorde la modalitat no presencial de prestació de serveis, haurà de concretar el seu període de durada i les directrius per a l'organització del personal, ateses les necessitats organitzatives i de protecció de la salut previstes pel Govern de la Nació o la Generalitat, amb la finalitat d'assegurar la continuïtat de l'activitat administrativa per a l'adequada prestació del servei públic.  
  
L'evolució actual de la Covid-19 i la seua incidència en la prestació del servei públic obliga a adoptar noves mesures preventives, que garantisquen aquesta prestació sense menyscapte de la seguretat i la salut del personal empleat públic, durant el temps necessari que requerisquen les noves circumstàncies de la pandèmia.  
Així doncs, declarat l'estat d'alarma mitjançant el Reial decret 926/2020, de 25 d'octubre, del Govern de la Nació, reconeguda la situació de crisi sanitària ocasionada per la Covid-19, mitjançant el Decret 14/2020, de 25 d'octubre, del president de la Generalitat, i en tant s'aprova la normativa corresponent a la regulació del teletreball i altres modalitats no presencials de prestació de serveis en situacions de crisi en l'àmbit de l'Administració de la Generalitat, donada l'extraordinària situació d'emergència de salut pública, i en l'exercici de les competències atribuïdes a la consellera de Justícia, Interior i Administració Pública per l'article 28 de la Llei 5/1983, de 30 de desembre, del Consell, l'article 9 de la Llei 10/2010, de 9 de juliol, d'ordenació i gestió de la funció pública valenciana, i la disposició final primera del Decret 42/2019, de 22 de març, del Consell, de regulació de les condicions de treball del personal funcionari de l'Administració de la Generalitat, després d'informar sobre les mesures contingudes en la present resolució a la Comissió de Seguiment, prevista en l'apartat Setzé de l'Annex II de l'Acord de 19 juny, del Consell, sobre mesures de prevenció contra la Covid-19  
  
  
  
DISPOSE  
  
Primer. Objecte  
L'objecte de la present resolució és establir el procediment i les mesures organitzatives per al manteniment de l'activitat administrativa, tant presencial com no presencial, en la prestació de serveis en l'àmbit de l'Administració de la Generalitat, i servirà de marc general que garantisca l'homogeneïtat en les diferents conselleries i organismes de l'Administració de la Generalitat a l'hora d'establir les mesures corresponents, per a evitar els riscos d'exposició al SARS\_CoV\_2 (Covid-19) del seu personal en els centres de treball, sense perjudici de les especificitats i especialitats de tipologia de personal i serveis públics a prestar per cada conselleria o organisme, i tenint sempre en compte l'aplicació de les instruccions i protocols que s'establisquen des de les autoritats sanitàries i la seua actualització.  
  
  
Segon. Àmbit d'aplicació  
La present resolució s'aplicarà a tot el personal empleat públic de l'Administració de la Generalitat, la gestió del qual corresponga a la direcció general amb competències en matèria de funció pública.  
  
No obstant això, el personal funcionalment dependent dels serveis socials o sociosanitaris, el personal que tinga la consideració de servei essencial d'intervenció, així com el personal de la resta d'unitats administratives que presten serveis essencials de manera presencial des de l'inici de la crisi, continuaran desenvolupant la seua activitat en les mateixes condicions fins que es recupere la normalitat.  
  
  
Tercer. Pla d'actuació  
Referent a la present resolució continuaran sent aplicables els apartats 3 a 11 de l'Acord de 19 de juny, del Consell, sobre mesures de prevenció contra la Covid-19.  
En aquest marc, la persona titular de la Sotssecretaria de la Presidència de la Generalitat i de les diferents conselleries, així com dels òrgans que ostenten la direcció superior de personal dels respectius organismes públics adscrits a aquestes, podran organitzar torns rotatoris presencials i no presencials del personal al seu càrrec , de manera que puga reduir-se la presencialitat en els llocs de treball fins a un 30 % com a màxim del total d'efectius, i se'n garantisca la presència d'almenys el 70 %, siga en horari de matins o en horari voluntari de vesprades, sense que això supose cap minvament en la prestació del servei.  
  
Les persones que en cada cas realitzen el torn no presencial de treball des dels seus domicilis o altres llocs a la seua elecció, comptaran amb els mitjans tècnics mínims necessaris per a fer efectiva la seua prestació, per a la qual cosa des de l'Administració es facilitarà el seu accés als sistemes informàtics institucionals, mitjançant les aplicacions o procediments que corresponguen en cada cas.  
El personal que preste els seus serveis sota la modalitat no presencial de treball tindrà els mateixos drets i deures que la resta del personal que preste els seus serveis en modalitat presencial, i no patirà cap modificació en matèria de retribucions, promoció professional, representació col·lectiva ni qualsevol altre dret, excepte aquells que siguen inherents a la realització de la prestació del servei de manera presencial. Així mateix, la prestació de serveis en modalitat no presencial no suposarà menyscapte de la jornada i horari, havent-se de respectar en tot cas el descans necessari, i correspondrà la supervisió del treball desenvolupat a les persones responsables de les diferents unitats administratives.  
  
Les corresponents mesures organitzatives que s'adopten per a implementar la modalitat de treball no presencial hauran de recollir-se en un pla d'actuació, en el qual s'indicaran així mateix els efectius assignats a cada torn i per cada centre directiu, així com els llocs de treball les funcions dels quals comporten necessàriament la prestació de serveis presencials. D'aquest pla d'actuació, haurà de donar-se'n compte al corresponent Comité de Seguretat i Salut, sent objecte de consulta i participació amb la representació sindical de les i els treballadors, les successives modificacions d'aquest que puguen realitzar-se.  
Una còpia del pla, i de cadascuna de les seues modificacions, es remetrà a la Direcció General de Funció Pública a través del Servei de Relacions Sindicals, a l'efecte del posterior seguiment per la comissió prevista en l'apartat quart. Així mateix, els dies 1 i 15 de cada mes, o el primer dia hàbil següent, es comunicaran els efectius que en cada centre directiu s'acullen a cadascuna de les modalitats.   
  
Quart. Comissió de Seguiment  
El seguiment de les mesures contemplades en la present resolució es realitzarà per la Comissió prevista en l'apartat setze de l'annex II de l'Acord de 19 de juny de 2020, del Consell, sobre mesures de prevenció contra la Covid-19, a la qual la Direcció General de Funció Pública haurà de remetre els plans elaborats per les conselleries i organismes.  
  
  
Cinqué. Efectes i entrada en vigor  
La present resolució entrarà en vigor el dia 2 de novembre de 2020, i els seus efectes tindran caràcter temporal, i s'estendrà en funció de l'evolució de la crisi sanitària desencadenada per la pandèmia de la Covid-19.  
  
València, 30 d'octubre de 2020.- La consellera de Justícia, Interior i Administració Pública: Gabriela Bravo Sanestanislao.